Nuus 2020 | Annlin.co.za
(klik op die foto vir die Nuusbrief)
Die Kerkraad het na die regering se verslapping van COVID19 maatreëls na Vlak 3 vanaf 1 Junie 2020 besluit om vir eers voort te gaan met erediensuitsendings oor Youtube en Kerkdienstgemist.
Die regering laat tans die hervatting van eredienste toe, maar daar is baie streng voorwaardes gestel, bv nie meer as 50 persone by 'n erediens nie en ontsmetting van die gebou voor en na elke erediens.
Die Kerkraad het wel besluit dat begrafnistroosdienste vanuit die kerk gehou mag word. Weereens word die begrafnisgangers beperk tot 50. Daar is nou 'n protokol saamgestel waarby die begrafnisgangers hulle sal moet hou as hulle so 'n troosdiens sal wil bywoon.
Toegang na uitsaai eredienste kan maklik vanaf hierdie webtuiste verkry word. Vir oudio uitsendings gaan eenvoudig na die tuisblad ("Luister na Kerkdienste") en kliek op die betrokke erediens. Vir video uitsendings, gaan ook na die tuisblad na "Opkomende Gebeure" en kliek op die betrokke erediens. Sodra die gebeurtenis oopmaak, verskyn daar 'n skakel waarop jy kan kliek.
Gemeentelede help met voedselvoorsiening
Met die inperking wat ons tans beleef het heelwat mense in ons gemeente se omgewing hul werk verloor en kan dus nie in hul gesinne se behoeftes voorsien nie. Agt lidmate van ons gemeente het op 15 Julie 'n inisiatief van Laerskool Wonderboom ondersteun en gehelp om kospakkies te verpak vir hierdie behoeftige gesinne.
Die saamwerk was heerlik en ons is dankbaar vir die groente wat geskenk is en dat ons lidmate kon meedoen om behoeftiges in ons omgewing te help.
Ons is dankbaar teenoor die Here ons God dat 14 van ons gemeente se katkisante op Sondagaand 9 Februarie 2020 belydenis van hul geloof afgelê het. Hulle is:
Erin Kathleen Hughes
Frederick Abraham Marais
Tineke van der Vyver
Tiané van Wyk
Francois Zander Venter
Ons wil graag vir hierdie pragtige jongmense hartlik geluk sê. Ons is ook saam met julle ouers en grootouers baie bly dat julle op hierdie wyse "ja" gesê het dat julle hiervandaan as volwasse lidmate vir Jesus wil volg en sy kerk op aarde wil dien.
Aangesien die krag afgeskakel sou word gedurende die erediens a.g.v. beurtkrag, is daar 'n aantal kerse aangesteek wat 'n besondere atmosfeer aan die geleentheid verleen het. Na die diens is almal uitgenooi vir 'n eetdingetjie in die saal.
Ds Attie, ons sê dankie
Op 26 Augustus, 20 jaar gelede is ds Attie Venter as medeleraar van hierdie gemeente in sy amp bevestig. Ons het pragtige en vreugdevolle, maar ook hartseer tye saam met ds Attie beleef. Ons wil die Here graag loof vir hierdie geliefde predikant en vir die pragtige werk wat hy in die gemeente doen.
Op 26 Augustus vanjaar het 'n groep lidmate 'n verrassingsbesoek aan ds Attie gebring. Hulle het stelling ingeneem op die kerk se voorste grasperk en moes as gevolg van die Corona virus maatreëls hulle maskers dra en persoonlike afstande handhaaf. Ds Attie is toe uit sy huis gelok en die lidmate het die seënbede vir hom gesing. Br Koos Vierbergen het ds Attie toe namens die gemeente bedank vir die jare se getroue diens en sr Annatjie Myburg het 'n geskenk aan hom oorhandig.
Die getal lidmate moes a.g.v. die Corona virus maatreëls beperk word en vir die res van die lidmate van die gemeente was daar 'n geleentheid om ds Attie te groet vanuit hul motors by wyse van 'n verbyry by die hekkie tussen die pastorie en die kerk.
Al hoe meer vergaderings elektronies
Die COVID19 pandemie en die inperkings wat daarmee gepaard gaan noop al hoe meer diensgroepe, bybelstudiegroepe, kommissies en die kerkraad self om gesprekke via die internet te voer. Hulpmiddels soos Zoom, Skype, Whastapp en andere maak dit baie gerieflik en die lede neem deel aan die gesprekke vanuit die gerief van hulle huis.
Op Saterdag 30 Mei 2020 het ons gemeente 'n konferensie oor Zoom gehou as deel van die Pinksterfeesvierings. Dit was baie suksesvol en twee sprekers, nl prof Nico Vorster en prof Hannes Knoetse het elkeen 'n voordrag gelewer.
Daar is van die groeplede wat al gesê het dat hulle met hierdie manier van vergadering hou sal wil voortgaan selfs al word die inperkings later opgehef. Die manier van vergaderings spaar reistyd en reisonkoste en is ewe effektief.
Die pandemie het ons voorwaar alternatiewe metodes aangeleer.
Ons moet Jesus getrou volg en gehoorsaam wees aan Sy opdragte. Dit was die kernboodskap wat dr Ed Gross op Saterdag 18 Januarie 2020 aan sy gehoor oorgedra het.
Dr Gross het 'n kursus aangebied met die tema "Vernuwing van Nuwe Testamentiese Dissipelskap". Die aanbieding is vanuit Potschefstroom uitgesaai en kon by 17 sentrums landswyd en in Namibië gevolg word. Ons Annlin kerkgebou was een van die 17 sentrums maar dieselfde aanbieding is gevolg op plekke sover as Windhoek in Namibië. Die kursus is gereël deur die Sendingdeputate van die GKSA. Ds Awie Verhoef van Gereformeerde Kerk Wierdapark het die kursus geopen met 'n pragtige boodskap uit Openbaring 2. Daarna het dr Gross sy gehore geboei met sy besielende aanbieding oor wat dit vereis om ware dissipel van Jesus te wees en hoe om bybelstudies met "mense van vrede" te fasiliteer sodat hulle self kan ontdek wie God is en wat God se wil vir ons lewe is.
Hier by ons in die Annlin kerkgebou is die kursus bygewoon deur ongeveer 65 persone. Benewens lidmate van ons eie gemeente is die kursus ook bygewoon deur lidmate van die NG Kerk Magalieskruin, Gereformeerde Kerk Wonderboom en gelowiges van die Shoshanguwe omgewing. NG Kerk Magalieskruin is uitgenooi omdat daar gedink word aan moontlike samewerking tussen ons gemeentes om die evangelie in ons gebied uit te dra. Die kursus is ook bygewoon deur ds en mev Fred Nel van Christian Concerns for Muslims (CCM).
Die metode van aanbieding het pragtig gewerk. Dr Gross kon op 'n groot skerm voor in die kerkgebou gevolg word terwyl opsommende notas tegelykertyd op die twee skerms op die mure gevolg kon word. Ons is dankbaar dat br Dirk Theron die tegniese versorging kon doen om dit moontlik te maak.
Ons dank gaan ook uit aan suster Cobie Plomp van die Kerkkantoor vir haar reëlings en suster Marietjie Van Der Walt wat vir die eetgoed gesorg het.
Daar word daaraan gedink om 'n kerngroep binne ons gemeente te vorm wat as eerste stap gaan begin om die metodiek van die kursus toe te pas. Verdere sessies met dr Gross ("Ed Talks") wat op dieselfde manier uitgesaai sal word, word ook in die vooruitsig gestel. Enige lidmate wat nie die kursus kon bywoon nie, maar tog graag hierby betrokke wil raak word uitgenooi om met ds Giepie van der Merwe te skakel of om die eposvormpie by "Kontakbesonderhede" op hierdie webtuiste in te vul.
Spanwerk verseker heerlike saamkuier by kermis
Op skrikkeljaardag 29 Februarie 2020 het die Pretoria-Annlin gemeente 'n kermis aangebied om fondse in te samel. Vroeg die oggend toe die stalletjies opgesit moes word het almal maar asem opgehou toe reën oor Pretoria uitsak. Die reën is natuurlik welkom, ons het so ernstig daarvoor gebid, maar wat se effek sou dit hê op die kermis en die opkoms van die lidmate? Die reën het egter net na 8vm opgehou en is opgevolg met heerlike koel weer – ideaal vir die kermis! Dit het gemaak dat die pannekoekverkope die lug ingeskiet het.
Meer as 200 hamburgers verkoop
Die kermis is goed bygewoon deur ons lidmate en mense van die omgewing en almal het heerlik saamgekuier onder die gazebos wat vir hulle opgesit is. Daar was ietsie vir jonk en oud. Koffie en ander drinkgoed is aangebied vir die droë kele en die mense kon heerlik smul aan onder andere pannekoek, lekkergoed, oliebolle, roomys en poeding. Vir die honger mae was die hamburgers, worsrolle en kerrie-en-rys wenners.
Pret met Sumo gevegte
Daar was ook interessante stalletjies soos boekverkope, juwele, plante, alwynsap, Tupperware en blompotte.
Die verf van kindergesiggies, opmaak van plakboeke en sumo gevegte het vir groot pret gesorg. Dit alles terwyl almal vermaak is met die sang deur Wynand Bingle.
Die dag was 'n reuse sukses en daar is meer as R30000 ingesamel. Die helfte van die winste sal vir evangelisasie aangewend word en die ander helfte vir die instandhouding van die eredienste.